SALUDSOD DAGITI AGTUTUBO
Apay a Napateg ti Panagbalin a Mapagtalkan?
No apay a saan a mapagtalkan ti dadduma
Iti lubong ita, kasla agparang a lugika no mapagtalkanka. Kastoy ti rason ti dadduma:
‘No diak agulbod kadagiti nagannakko, didakton palubosan.’
‘No diak agkusit iti test, amangan no diak makapasa.’
‘No diak takawen daytoy, masapul nga iyurnongak pay.’
‘Ken ania koma ti pagdaksanna?’ mabalin a kuna ti dadduma. Saan kadi nga agul-ulbod met ti amin?’
Ti sungbat dayta a saludsod ket saan. Patien ti adu a tattao—a pakairamanan ti adu nga agtutubo—a dakkel ti pagsayaatanna ti panagbalin a mapagtalkan, ken adda naimbag a rason. Kuna ti Biblia: “Aniaman nga imulmula ti maysa a tao, daytoyto met ti apitenna.” (Galacia 6:7) Iti sabali a pannao, kanayon nga adda ibunga dagiti ar-aramidentayo—mabalin a pagimbagan wenno pagdaksan.
Kas pagarigan, usigem ti sumagmamano a dakes a resulta ti panagulbod.
“Nagulbodak ken Mommy maipapan iti pannakisaritak iti maysa a lalaki. Adda nalawag nga ebidensiana a saanak nga agsasao iti pudno. Iti maikatlo a panagulbodko maipapan iti daytoy, napunnuanen ni Mommy. Dua a lawas nga inistriktuandak ken makabulan a pinaritandak a mangusar iti selponko wenno agbuya iti TV. Diakon inulit pay ti nagulbod kadagiti nagannakko!”—Anita.
Panunotem: Apay a mabalin a saan a kaskarina a mapasubli ni Anita ti panagtalek ni Mommy-na?
Kuna ti Biblia: “Ita ta inwaksiyon ti kinaulbod, sawenyo ti kinapudno tunggal maysa kadakayo iti padana a tao.”—Efeso 4:25.
“Nagulbodak kadagiti nagannakko ket impagarupko no malusotak dayta. Idi agangay, kayatda manen nga ibagak no ania a talaga ti napasamak. Nakaad-adayo dayta iti agpayso ta diak payen malagip dagiti detalye ti inyestoriak. No ibagamon a dagus ti kinapudno, saanka nga agproblema iti kasta!”—Anthony.
Panunotem: Kasano koma a naliklikan ni Anthony dayta a nakababain a situasion?
Kuna ti Biblia: “Dagiti ulbod a bibig nakarimrimonda ken Jehova, ngem dagidiay agtignay iti kinamatalek makaparagsakda kenkuana.”—Proverbio 12:22.
“Adda gayyemko a nalaing nga agaramid iti estoria. Sobraan wenno kissayanna dagiti detalye. Magustuak isuna ken ikagkagumaak a saanko nga ikkan iti kaipapanan dagiti ibagbagana. Ngem nagrigat ti mamati wenno agtalek kenkuana.”—Yvonne.
Panunotem: Kasano a mabalin a maapektaran ti reputasion ti gayyem ni Yvonne gapu iti aglablabes ken saan a madmadlaw a panagulbodna?
Kuna ti Biblia: “Kayatmi ti agbiag a mapagtalkan iti amin a bambanag.”—Hebreo 13:18.
No apay a pagsayaatan ti panagbalin a mapagtalkan
Ita, usigem ti sumagmamano a nasayaat nga ibunga ti panagbalin a mapagtalkan.
“Naregreg ti kuarta ti magmagna a babai nga adda iti sanguanak. Inayabak ket insublik ti kuarta. Agyamyaman la unay kaniak. Kinunana: ‘Nagsingpetka la ketdin. Manmano ti mangaramid iti kasta.’ Nagmayat ti riknam no adda mangapresiar iti umiso nga ar-aramidem!”—Vivian.
Panunotem: Apay a mabalin a nasdaaw ti babai gapu iti kasta a kinamapagtalkan? Kasano a nabenepisiaran ni Vivian iti kinamapagtalkanna?
Kuna ti Biblia: “Naragsak dagidiay . . . mangar-aramid iti kinalinteg iti isuamin a tiempo.”—Salmo 106:3.
“Ti negosio ti pamiliami ket agdalus kadagiti opisina. No dadduma, bayat nga agdaldaluskami iti maysa nga opisina, makakitakami iti nakawara a sinsilio iti suelo. Ti aramidenmi, ikabilmi ti sinsilio iti kaasitgan a lamisaan. Masuron ti maysa nga empleado gapu iti kinamapagtalkanmi. Kunana: ‘Baria laeng dayta!’ Ngem gapu iti dayta, kanayonen nga agtalek kadakami.”—Julia.
Panunotem: Kasano a ti reputasion ni Julia mainaig iti kinamapagtalkan ket makatulong no agkasapulan iti character reference para iti sabali a trabaho?
Kuna ti Biblia: “Aramidem ti amin a kabaelam a mangiparang iti bagim a naanamongan iti Dios, maysa a mangmangged nga awan ti aniaman nga ibainna.”—2 Timoteo 2:15.
“Ti naawatko a sueldo ket para iti 80 nga oras imbes nga 64 nga oras laeng. Nupay mayat koma nga idulin dayta, diak maaramid. Imbagak dayta iti accounting manager, ket agyamyaman unay. Narang-ay ti kompania, ngem diak kayat nga idulin ti kuarta a kasla tinakawko.”—Bethany.
Panunotem: Basbassit kadi a panagkusit ti panagtakaw iti kompania ngem iti panangtakaw iti maysa a tao?
Kuna ti Biblia: “Ti nasikap a tao nakarimrimon a banag ken Jehova, ngem ti kinasingedna adda kadagidiay napalungdo.”—Proverbio 3:32.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn